Vermy grys areas van huurproses | Netwerk24
Maak seker jy verstaan alles wat in jou verhuringskontrak staan voordat jy teken. Foto: iSTOCK
Om die perfekte huureiendom teen die regte prys te kry is elke huurder se droom, maar soms is die details belangrik. Volgens Jacqui Savage, nasionale verhuringsbestuurder by die Rawson Property Group, moet jy nooit 'n verhuringskontrak teken voordat jy die volgende vier belangrike vrae gevra het en die antwoorde verstaan nie.
Die meeste huurders en verhuurders het 'n billike begrip van die herstelwerk en instandhouding wat verwag word by 'n eiendom.
Dag-tot-dag-instandhouding en verbruikersitems soos gloeilampe is die huurder se verantwoordelikheid, terwyl strukturele instandhouding en foutiewe toebehore die verhuurder se probleem is. Of is dit?
"Dit is soms nie duidelik waar die huurder se verantwoordelikheid stop en die verhuurder s'n begin nie," sê Savage. "Deur hierdie details duidelik uit te spel, maak dit dinge baie makliker later en kan dit konflik en moeilikheid vermy."
'n Tipiese "grys area" is hoeveel instandhouding as normaal beskou word. Is dit standaard om 'n woonstel ná 'n jaar oor te verf of is dit oordadig en word dit deur huurder-agterlosigheid veroorsaak? As jy prente teen die mure hang, is Polyfilla en 'n bietjie verf oor die gaatjies genoeg of verwag jou verhuurder dat jy die hele muur moet oorverf?
"Om hierdie vrae aan die begin uit te klaar, is in almal se beste belang en dit help baie om 'n positiewe verhouding tussen 'n huurder en verhuurder te handhaaf."
Dit is nie net die kompleksreëls waaroor jy moet bekommerd wees as jy in 'n deeltiteleiendom intrek nie. Elke gemeenskap beskik oor sy eie gedragsreëls waaraan inwoners moet voldoen.
"Reëls oor troeteldiere, toelaatbare geraasvlakke en wanneer jy gemeenskaplike areas mag gebruik kan 'n groot verskil aan die lewenstyl maak wat jy in jou nuwe huis gaan hê," sê Savage.
"As een van die redes waarom jy intrek is om groot partytjies by die swembad in die gemeenskaplike area te hou, maak seker dit word toegelaat voor jy die langtermynhuurkontrak teken."
Maak ook altyd seker dat die beheerliggaam se reëls/riglyne aangeheg is om te teken wanneer jy die huurooreenkoms teken.
Hierdie soort situasie is baie makliker om op te los as die partye se rolle vooraf bespreek is.
Gedragsreëls gaan dikwels gepaard met boetes vir eienaars of inwoners wat per ongeluk of met opset die reëls oortree. Volgens Savage is dit vir huurders die moeite werd om seker te maak wie die boetes gaan betaal as so iets wel gebeur.
"Gewoonlik word enige boetes wat gehef word as gevolg van die huurder se gedrag direk aan die huurder oorgedra," sê sy. "Daar kan egter soms verwarring wees oor die geld wat gevra word vir agterstallige heffings.
"Gewoonlik is dit die verhuurder se verantwoordelikheid, maar dit kan gebeur dat dit na die huurder oorgedra word as die huurder agterstallig is met huur. Hierdie soort situasie is baie makliker om op te los as die partye se rolle vooraf bespreek is."
Dit is dikwels nie duidelik in die kontrak of die huurder verantwoordelik is vir hul gedeelte van die kompleks se koste soos water en elektrisiteit nie. Dit is noodsaaklik dat die huurder al dié vrae vra of anders gaan hulle aan die einde van die eerste maand 'n rekening kry vir koste waarvoor hulle nie begroot het nie.
"Die belangrikste aspek van enige goeie verhuringservaring is kommunikasie," verduidelik Savage. "As jy onseker is omtrent enige besonderhede, vra jou verhuringsagent, verhuurder of 'n onafhanklike raadgewer vir duidelikheid."